বোমা বাঁধতে গিয়ে বিস্ফোরণ! রেজিনগরের ঘটনায় উত্তেজনা

মুর্শিদাবাদ: দুর্গাপুজোর মরশুমে একের পর এক দুর্ঘটনার ছবি। শুক্রবার দুপুরে মুর্শিদাবাদের (Murshidabad) ডোমকলে (Domkol) বোমা বিস্ফোরণে মৃত্যু হয়েছিল এক গৃহবধূর। শনিবার রেজিনগরে (Rejinagar) প্রায় একই রকমের ঘটনা। বোমা বাঁধতে গিয়ে একজনের মৃত্যু হয়েছে বলে স্থানীয় সূত্রে খবর।

শনিবার রেজিনগরের এই ঘটনায় ওসমান বিশ্বাস নামে একজনের মৃত্যু হয়েছে বলে পরিবারের তরফে দাবি করা হয়েছে। কারণ ঘটনাস্থল থেকে তিনি নিখোঁজ। তবে আদতে তিনি মৃত নাকি গুরুতর জখম হয়ে অন্য কোথাও আছেন, তা জানতে তদন্ত শুরু করেছে পুলিশ। অন্যদিকে, শুক্রবার ডোমকলের (Domkol) ঘোড়ামারা নিশ্চিন্তপুর কামুড়দিয়াড় ঘাটপাড়া এলাকায় বোমা ফেটে মৃত্যু হয় এক মহিলার (Woman Died)। দুপুরে হঠাৎ বিকট শব্দ শুনে চমকে ওঠেন এলাকার মানুষজন। ছুটে গিয়ে তাঁরা দেখেন উঠোনের উপর রক্তাক্ত অবস্থায় পড়ে রয়েছেন ওই পরিবারের বধূ ছিদ্দাতন বিবি। সঙ্গে সঙ্গে বছর ৪০ এর বধূকে উদ্ধার করে ডোমকল সুপার স্পেশালিটি হাসপাতালে নিয়ে যান। সেখানে চিকিৎসকরা তাঁকে মৃত বলে ঘোষণা করেন।

আরও পড়ুন: প্রতিমা নিরঞ্জনকে কেন্দ্র করে তৃণমূলের গোষ্ঠীকোন্দলের ছবি প্রকাশ্যে

পরপর বিস্ফোরণের ঘটনায় একাধিক প্রশ্ন উঠছে। আর কয়েক মাস বাদেই রাজ্যে বিধানসভা নির্বাচন। তার আগে বারবার বোমা উদ্ধার এবং বিস্ফোরণের ঘটনায় সাধারণ মানুষের নিরাপত্তা নিয়ে হাজারও প্রশ্নচিহ্ন দেখা দিয়েছে। অন্যদিকে, বারবার কেনই বা মুর্শিদাবাদ, তাহলে কী বারুদের স্তুপের উপরই বাস করছেন সেখানকার বাসিন্দারা?